Gunnþór Ingvason , framkvæmdastjóri Síldarvinnslunnar í Neskaupstað , neitar því að til hafi staðið að blekkja menn á Grænlandi til að öðlast velvild þeirra og komast þannig yfir veiðiheimildir . Vill Gunnþór meina að snúið hafi verið út úr tölvupósti sem hann sendi á starfsmenn Samherja í Namibíu , þar sem hann óskaði eftir punktum um hvernig unnið hefði verið að slíku í Afríku . Þannig er mál með vexti að vinir okkar í Grænlandi Henrik Leth , var að biðja mig að setja niður fyrir sig hvað þyrfti til í fjárfestingum , veiðum , vinnslu og hafnarmannvirkjum ef menn myndu vera setja upp fiskimjöls og uppsjávarverksmiðju í Ammasalik austurströnd Grænlands . Hann er ekki að hugsa um að setja neitt upp , heldur eru einhverjir heimamenn í Grænlandi með einhverja með sér í því að reyna ná kvótum og goodwill af stjórnvöldum með því að þykjast vera fara byggja upp á austur grænlandi . Eigið þið ekki tilbúna einhverja svona punkta þó svo að þeir eigi við um afríku . “ Gunnþór neita ávirðingum Þannig hljómar umræddur tölvupóstur sem Gunnþór sendi á Aðalstein Helgason , sem í upphafi var framkvæmdastjóri Namibíuútgerðar Samherja , Jóhannes Stefánsson , þáverandi framkvæmdastjóra Arcticnam Fishing í Namibíu sem síðan hefur ljóstrað upp um framferði Samherja , og til Sigurðar Ólasonar , framkvæmdastjóra viðskiptaþróunar hjá Samherja . Fréttablaðið greindi frá þessum tölvupóstinum í morgun og sagði hann sýna fram á að blekkja hefði átt grænlensk stjórnvöld til að útvega kvóta . Haft er eftir Gunnþóri á mbl.is að ekki hafi staðið til að blekkja neinn og það hafi ekki verið Síldarvinnslan né Polar Seafood , sem Henrik Leth stýrir , sem hafi haft uppi hugmyndir um að ná kvóta eða velvild af stjórnvöldum með því að þykjast vera að fara að byggja upp á Austur Grænlandi , heldur væru það heimamenn sem það hefðu ætlað sér . „ Ég þekki allt á Grænlandi , það hefði frekar átt að vera öfugt “ Henrik Leth styður þessa frásögn Gunnþórs í samtali við Stundina . Hann hafi rætt við Gunnþór árið 2014 um hvort mögulegt væri að byggja upp landvinnslu á Austur-Grænlandi , einmitt vegna þess að þeim hafi borist til eyrna að ákveðnir aðilar hefðu lýst áformum um að slíka uppbyggingu . Könnun á fýsileika þess hefði leitt til þess , segir Leth , að ekki hefðu verið talið að það væri hagkvæmt fyrir East Greenland Codfish , grænlenska sjávarútvegsfyrirtækið sem Síldarvinnslan og Polar Seafood áttu saman á þeim tíma , að byggja slíkt upp . Leth sagði jafnframt fjarstæðukennt að hann hefði beðið Gunnþór um ráð til að koma sér vel við Grænlendinga . „ Ég þekki allt á Grænlandi , það hefði frekar átt að vera öfugt , “ sagði Leth . Þorbjörn Þórðarson til ráðgjafar Samherja Fréttamaðurinn fyrrverandi bætist í hóp þeirra aðila sem veita Samherja aðstoð í kjölfar uppljóstrana um mútugreiðslur í Namibíu .